OTAMENDI TOLOSA (EH Bildu, 2016-04-21):
Baina honek ez du esan nahi Gobernuak ezingo dituenik beharrezko garapenak egin eta indarrean jarri ahal direnerako dena prest utzi. Horregatik jarri beharko genituzke indar guztiak lehentasunez suspentsioa altxatzea aldarrikatzen eta egin beharreko presioak egiten.
Helegite honetan errekorritutako artikuluak zehazki hurrengoak dira: 3. artikuluan, bi puntu: Etxebizitza egoki erabiltzearen eta jenderik gabeko etxebizitzak kontzeptuen definizioak. 4. artikuluan: Etxebizitza edo bizitokiaren nahiz eraikinaren eta gainerako elementu komunek bete behar duten funtzio sozialari dagozkionak. 6. artikuluan, lehenengo puntua: Publikoak izango diren akzioak jasotzen dituena. 9. artikuluan, laugarren puntua: Etxebizitzaren erabileraz aldi baterako desjabetze prozedura aplikatu ahal izango dela jasotzen duena. 56. artikuluan, lehenengo hiru puntuak: Etxebizitza jenderik gabe dagoela kontsideratzeko prozedura jasotzen duena. 59. artikulua osoa: Jenderik gabeko etxebizitza nahita ez alokatzea jasotzen duen artikulu osoa, hirugarren artikuluko bigarren puntuko hainbat atal bete beharko luketen funtzio soziala betetzen ez duten etxebizitzetan, administrazioak esku hartu ahal izateko jasotzen diren neurri gehienak.
64. artikulua osoa baita: Etxebizitzen erabilera desegokia frogatzeko baliabideak jasotzen dituena. 72. artikuluko lehenengo puntua eta hirugarren puntuko atal bat: Babes publikoko kalifikazioa ez duten etxebizitzen eta eraikinen desjabetze aukera, hauek behar den bezala kontserbatu eta birgaitzen ez badira jasotzen duena. 74. artikulu osoa, baita kasu honetan ere, hipoteka exekuzioen ondoriozko etxegabetze prozeduratan sartuta dauden etxebizitzen aldi baterako nahita ezko desjabetzea jasotzen duena.
75. artikulua ere osoa: Desjabetze prozedura eta presako okupazioaren deklarazioa jasotzen duena. 83. artikuluko atal bat: Gain okupazio edo bizitokiaren erabilera desegokiari buruzko arauak ez betetzea, bizilagunentzat arrisku larria badakar, arau hauste oso larritzat jotzen duena; eta 84. artikuluko atal bat: Gain okupazio edo bizitokiaren erabilera desegokiari buruzko arauak ez betetzea, bizilagunentzat arriskurik ez badakar, arau hauste larritzat jotzen duena.
Beraz, ikusten denez, helegite honek etxebizitza duina izateko eskubide subjektiboa zalantzan jartzeaz gain, kaleratzeen kontra neurriak indargabetu nahi ditu. Legearen artikulu horiek aurrerakoienak indargabetu nahi ditu, besteak beste, hutsik dauden etxebizitzei erabilera emateko neurriak, egotzitako funtzio soziala betetzen ez duten etxebizitzetan esku hartzekoak.
Etxebizitzei tartean, bankuen eta inmobiliarien jabetzakoak direnei ere, erabilera eman ahal izateko desjabetze aginduak eta oro har, gaur egun dagoen etxebizitza beharra asetzera zuzendutako neurriak.
Eta helegite hau justifikatzeko erabiltzen diren argudioak ez dira onargarriak. Estatuaren eskumenak urratzen omen ditu, eta jabetzaren eskubideari erasotzen omen dio. Sinesgaitza. Esan genuen bezala EH Bilduren iritziz erabakia larria da oso. Zuzen-zuzenean autogobernuari egiten baitio eraso. Argi geratzen da Gobernu espainola ez dagoela hemen hartutako erabakiak onartzeko eta errespetatzeko prest. Non gelditzen dira gure eskumenak etxebizitzaren kasuan esklusiboak direnak? Eta kontuz, Etxebizitzaren Legea ez da eta Legebiltzar honetan onartu den eta zalantzan dagoen lege bakarra. Hor daude baita, Haustura Hidraulikoaren Legea eta Funtzionarioen 35 orduko lan astea adibidez.
Erasoak bata bestearen atzetik datoz, etenik gabe. Gero eta nabarmenagoa da Estatu burujabea behar dugula, erabakiak hemen hartu behar ditugula, askatasun osoz. Parlamentu honen gehiengoek hartzen dituzten erabakiei horrelako mesprezurik adieraziko ez dien unean uneko Gobernuaren menpekotasunik gabe. Eta helegitea larria da baita, ez baian jartzen duelako etxebizitza izateko funtsezko eskubidea bermatu beharra. Horixe da Legebiltzar honek onartu zuen etxebizitza legearen helburua eta oinarria. Hau da, Administrazio publikoak herritar guztiei etxebizitza eskubidea bermatu behar diela.
Finean, oinarrizko printzipio horren aurka jo dute. Bere Konstituzio Espainolak etxebizitza eskubidea aldarrikatu eta aitortzen duen arren. Funtsezko eskubide horren izenean, etxebizitza legeak tresnak eskaintzen dizkio Administrazioari orain arte eskubide teorikoa baino izan ez dena, modu praktikoan gauzatu ahal izateko.
Eta bereziki tresna eraginkorrak aurrikusten ditu. Bai hutsik dauden etxebizitzen kanonarekin, etxebizitza hutsak merkaturatzeko bide oso eraginkorra dena, baita alokairuko derrigortasuna kontenplatzearekin. Eta noski baita bere helburu soziala betetzen ez duten etxebizitzen desjabetzearekin. Alegia, etxebizitza eskubide subjektiboa aitortuz espekulazioaren gainetik.
Beraz etxebizitza legearen aurka jotzea herritar guztien oinarrizko eskubideen aurka jotzea da. Herritar guztiak dira Gobernu espainolaren erabakiaren biktimak. Eta nola ez, gehienetan bezala behar gehien dutenak izango dira oraingoan ere kaltetuenak.
EH Bilduk kaleratzerik gabeko Euskal Herria nahi du. Eta etxebizitza legea baliagarria da horretarako, kaleratzeak saihesteko. Baina PPren helburua ordea ez da etxegabetzeak eragoztea, finantza erakundeen interesak babestea baizik. Gobernu espainolaren helegite honek argi utzi du hori.
Eta esan bezala, argi utzi du baita ere herri honek burujabetza osoa behar duela. Herritar guztien eskubideak babestu nahi baditu, Madrilen menpe jarraituz gero helburu hori ezinezkoa izango delako. Eta honi guztiari erantzuten dio aurkeztu dugun mozio honek. Eta bere horretan hiru eskaera egiten genizkion Jaurlaritzari. Baina azkenean guk proposatutakoa moldatu eta erdibideko batetara iritsi gara. Eta onartuko duguna funtsean zera izango da: Eusko legebiltzarra dagozkion eskumenei erantzunez jarritako konstituzio kontrakotasun errekurtsoetan agertzea eta beharrezkoak ikusten diren alegazioak egitea.
Eusko Jaurlaritzari eskatzea prozesuan agertu dadila eta alegazioak egin diezazkiola aipatutako konstituzio kontrakotasun errekurtsoari, era berean errekurritutako artikuluen suspentsoaren aurka azalduz.
Eta azkenik Eusko Jaurlaritzari eskatzea Etxebizitza Legearen aplikazio integralerako beharrezko diren neurri eta ekimen guztiak garatu eta martxan jarri ditzala.
Eta Euzko Abertzaleak taldearekin eta Euskal Sozialistak taldearekin erdibideko hau proposatzeko adostasunetara iritsi izanak bene-benetan pozten nau. Eta eskerrak eman nahi dizkiet bai Itsaso jaunari eta baita Aldaiturriaga jaunari hori ahalbidetu izanagatik.
Argi gelditzen da Legebiltzar honen gehiengo zabal-zabal bat prest dagoela kasu honetan behintzat Estatu espainiarretik datozen gure aurkako erasoei aurre egiteko. Eta hori da bidea. Elkar harturik gure eskubideak eta gure eskumenak defendatu behar ditugu. Jarriko dizkiguten oztopo guztiak gainditu behar ditugu.
Beste materia batzuetan, arlo sozialean adibidez, zailtasun handiagoak izango ditugu agian adostasunetara iristeko. Hori egunerokotasunean ikusten da garbi. Baina autogobernua defendatzeko bat egin behar dugu nahi eta nahi ez, eraso hauei eta etorriko direnei aurre egiteko.
Horrela erreakzionatuko bagenu gure autogobernuari eta gure eskumeni egiten zaien eraso bakoitzean, beste egoera batean geundeke.